**กระตือรือร้น Enthusiastic**

**วันนี้ฉันจะทำให้โครงการและงานของฉันมีชีวิต**

ฉันคือผู้สร้างความฝันและความคิด ฉันทุ่มเททั้งชีวิตในงานและโครงการของฉัน ซึ่งแม้แต่อุปสรรคที่ใหญ่หลวงที่สุดเพียงใดก็ไม่อาจทำให้ฉันหวั่นเกรงได้ ฉันเพลิดเพลินกับหนทางที่ขีดเขียนด้วยพลังของฉันที่มองเห็นและประสบผลสำเร็จ ด้วยความเข้มแข็งและกระตือรือร้น ฉันส่งเสริมและสนับสนุนผู้อื่นด้วยการยืนยันความพิเศษในตัวพวกเขา ฉันจุดประกายตัวเองโดยการคงไว้ซึ่งมุมมองแห่งโอกาสที่ซ่อนอยู่ในทุกๆสถานการณ์

**กรุณา Compassionate**

**วันนี้ฉันจะเป็นผู้รับฟังที่ดี**

ฉันใส่ใจที่จะให้เกียรติต่อทุกชีวิตในฐานะที่เป็นพี่และน้อง ในฐานะผู้ให้คุณประโยชน์ต่อทุกสิ่ง วิถีทางของมนุษยชาตินั้นเต็มไปด้วยความลี้ลับ แต่กระนั้นฉันยังมีหัวใจที่จะปรับตัวเองให้เข้ากับประสบการณ์ที่หลากหลาย ฉันเป็นส่วนหนึ่งของประสบการณ์นั้น แบ่งปันทุกบทเรียนของโลกที่ทั้งหวานชื่นและขมขื่น ตระหนักรู้ถึงความสำคัญของมนุษย์แต่ละคน สัตว์โลกแต่ละชีวิต ต้นไม้แต่ละต้น ฉันเรียนรู้ที่จะให้ความรักอย่างไม่เห็นแก่ตัว

**กล้าหาญ Courageous**

**วันนี้ฉันจะลุกขึ้นทำในสิ่งที่ฉันต้องทำ**

เมื่อได้มองเห็นถึงสัจธรรมแล้ว ฉันก็ยึดมั่นไว้ โดยไม่เกรงกลัวที่จะทำในสิ่งที่ควร ความจำเป็นทำให้ฉันกล้าแกร่งและปราศจากความกลัว การเสี่ยงภัยในสิ่งท้าทายต่างๆทำให้ฉันเติบโตมากขึ้น ฉันมีความกล้าที่จะเป็นตัวฉันอย่างที่ควรจะเป็นจากหัวใจที่แท้จริง ท่ามกลางความท้าทายนับพันตั้งแต่เกิดจนตาย จังหวะการขึ้นลงของชีวิตทดสอบและเติมเต็มฉันอย่างเป็นธรรมชาติ และกระตุ้นเตือนให้ฉันติดตามดูกิเลสของฉันต่อไป

**เข้มแข็ง Strong**

**วันนี้ฉันจะใช้คำว่าใช่และไม่ใช่อย่างไตร่ตรอง**

โดยตลอดของฤดูกาลแห่งการผลิดอกออกผลและความเหี่ยวเฉา ภูเขานั้นก็ยังคงดำรงอยู่เพื่อค้ำจุนในแต่ละฤดูกาลในแต่ละช่วงเวลา ดังนั้นฉันจึงค้ำจุนตนเองและผู้อื่นด้วยความคิดริเริ่มและข้อผูกมัดทางจิตวิญญาณ เมื่อพบกับอุปสรรคและการต่อต้าน ฉันพบกับมุมสงบลึกล้ำภายในที่จะตอบสนองด้วยความรู้สึกที่ดีและความแน่วแน่มั่นคง ความตั้งใจจริงของฉันหนักแน่น ทัศนคติของฉันบริสุทธิ์ ความเข้มแข็งของฉันคือสิ่งที่ฉันเป็น

**ความงาม Beauty**

**วันนี้ฉันจะมอบดอกไม้ให้ใครบางคนที่เตือนใจฉัน**

ฉันพบความน่ารักของตนเองและผู้อื่น ความงามภายใน ความพิเศษเฉพาะตัวและมีค่าควรแก่การถนอมรักษา ประกายตาที่วับวาวเบื้องหลังหนังตาที่เหี่ยวย่น หรือความสว่างไสวบนใบหน้าทารกแรกเกิด คือความสง่างามอันเป็นนิรันดร์ที่เปิดเผยตนเอง แม้แต่ต้นไม้ที่ลำต้นลอกเปลือกในฤดูหนาว ก็ยังแสดงประกายของความสงบเยือกเย็น ฉันมองเห็นความงามที่เกินกว่าสิ่งที่แสดงออกมา ทั้งในสิ่งเก่าและสิ่งใหม่ ในสิ่งที่น่าทึ่ง สิ่งลี้ลับ สิ่งที่หายาก และสิ่งที่ธรรมดาสามัญ

**เคารพ Respectful**

**วันนี้ฉันจะใช้เวลาและทำงานให้ถูกต้องเหมาะสม**

ฉันเห็นคุณค่าของบทบาทที่เป็นเอกลักษณ์ของแต่ละบุคคล น้อมรับแม้เป็นการให้ที่เล็กน้อยที่สุดของผู้อื่น ฉันใส่ใจในความต้องการของผู้อื่นและเปิดโอกาสให้ผู้อื่นเป็นตัวของตัวเอง เมื่อเกิดเหตุการณ์ที่คาดไม่ถึงหรือมีผู้อื่นก้าวเข้ามาในหนทางของฉัน ฉันเห็นคุณค่าของเขาแม้ในส่วนที่ลี้ลับที่สุดโดยไม่ผลีผลามในการตัดสินผู้อื่น ฉันให้เกียรติวัฏจักรในชีวิตคนเราด้วยการเติมเต็มการเป็นอันหนึ่งอันเดียวกันและจัดการกับเหตุแห่งความไม่ไว้วางใจ

**ใจกว้าง Generous**

**วันนี้ฉันจะจัดสรรการเงินเพื่อเก็บออม เพื่อใช้จ่ายและเพื่อการบริจาค**

ฉันเป็นดั่งกระแสน้ำที่เอ่อล้นไปด้วยการให้อย่างไม่เห็นแก่ตัว ดุจดั่งกระแสพลังงานของพระผู้เป็นเจ้า มีความสุขใจอย่างยิ่งในการแบ่งปันสิ่งที่ฉันมี ไม่ว่าจะเป็นรอยยิ้ม ของขวัญ อาหารหรือเรื่องราวต่างๆ ฉันให้อย่างเป็นอิสระ ทั้งใจ ทั้งเวลาและความเอาใจใส่ ฉันแบ่งปันด้วยความเมตตากรุณามากกว่าที่จะหวังให้ตนเองเป็นที่รัก สิ่งที่ฉันให้ไปจึงไหลกลับคืนมา และทำให้ชีวิตฉันอุดมสมบูรณ์

**เชื่อมั่นในตนเอง Self-Confident**

**วันนี้ฉันจะพูดแต่เรื่องดีๆเกี่ยวกับผู้อื่น**

ฉันสัมผัสกับความฝันของฉันและเต็มใจที่จะทำให้เป็นจริง ด้วยความไว้วางใจในตนเอง ฉันรักที่จะกระตุ้นความคิดและโครงการต่างๆ ที่เป็นเอกลักษณ์ของฉันออกมาและหล่อเลี้ยงความสัมพันธ์ ด้วยพลังความจริงจังและความเปิดเผยที่เป็นคุณสมบัติของฉัน ฉันตอบสนองอย่างง่ายดาย ฉันตระหนักว่าบททดสอบต่างๆจะมาเพื่อเสริมสร้างฉัน ฉันจึงไว้วางใจในโชคชะตาของฉัน ฉันรู้ถึงพละกำลังและข้อจำกัดต่างๆ และเลือกเป้าหมายของตนเองอย่างชัดเจนและแน่นอน

**ซื่อตรง Integrity**

**วันนี้ฉันจะสังเกตว่าความคิดและการกระทำของฉันมีความแตกต่างกันอย่างไร**

พฤติกรรมและการกระทำสะท้อนให้เห็นคุณค่าที่มากที่สุดของฉัน ไม่มีความแตกต่างใดๆระหว่างภายในและภายนอก ฉันตั้งเป้าหมายที่จะใช้คุณค่าที่สูงสุดของฉันในการทำงาน สมองและหัวใจของฉันเชื่อมโยงกัน เมื่อฉันยึดมั่นในกฏของความเป็นมนุษย์ นั่นคือ การใช้หลักของความรักและสัจจะ ฉันรับรู้ได้ถึงทุกสิ่งทุกอย่าง เมื่อฉันทำงานภายใต้โครงข่ายที่สลับซับซ้อนของครอบครัวมนุษยชาติของเรา ฉันคารวะความอยากปรารถนาของผู้คนรอบตัวฉัน

**ซื่อสัตย์ Honest**

**วันนี้ฉันจะทำความสะอาดลิ้นชักและเก็บตู้เก็บของของฉัน**

ฉันสัตย์ซื่อในความคิด ฉันพูดอย่างตรงไปตรงมาและมีการกระทำที่มีค่าควรแก่การไว้วางใจ ฉันใส่ใจในคุณภาพของการเสริมสร้างความสัมพันธ์ ด้วยการให้เกียรติเพื่อนและผู้ร่วมงาน แรงจูงใจของฉันนั้นกระจ่างชัด ดังนั้นความคิดและความรู้สึกของฉันจึงร่ายรำอยู่ในแสงแห่งตะวัน การเปิดเผยตัวตนกับความท้าทายอื่นๆ คือธรรมชาติของฉัน

**ถ่อมตน Humility**

**วันนี้ฉันจะยอมรับความช่วยเหลือ**

ฉันเห็นคุณค่าผู้อื่นโดยไม่หวังว่าจะได้รับความใส่ใจจากเขา ความเคารพตนเองเป็นแสงสว่างภายในของฉัน ฉันไม่ต้องการอะไรเป็นพิเศษ ฉันไม่เกรงกลัวบทเรียนชีวิตไม่ว่าจะยิ่งใหญ่เพียงใด ไม่ว่าจะแฝงมาในรูปแบบใดๆก็ตามเฉกเช่นต้นไม้ใหญ่ที่ยอมโน้มกิ่งลงในลมพายุ ฉันจึงนอบน้อมต่อสัจจะ การเปลี่ยนแปลงเป็นแนวทางเลือกที่ฉันใช้ในวิถีแห่งจิตวิญญาณ

**น่าอัศจรรย์ Magical**

**วันนี้ฉันจะตรวจสอบความฝันของฉันเพื่อหาคำตอบและสิ่งเตือนใจ**

ฉันอยู่กับปัจจุบันจนสามารถจับประเด็นความสำคัญได้ก่อนที่แต่ละช่วงเวลาจะผ่านไป ความเป็นจริงนั้นไหลรวมไปกับความเป็นไปได้ มีความมหัศจรรย์อยู่ในอนุภาคที่เล็กที่สุด และเพียงการเชื่อในความเป็นไปได้ของทุกสิ่ง ฉันก็อาจเปลี่ยนความสูญเสียให้เป็นคุณประโยชน์และเปลี่ยนสิ่งธรรมดาให้เป็นความพิเศษ และของขวัญอันแสนมหัศจรรย์เช่นว่านี้ได้มาโดยไม่ต้องร้องขอ เปรียบเช่นความมหัศจรรย์ของดอกไม้หลังฤดูหนาว ซึ่งจะเบ่งบานปรากฏตัวเมื่อไรก็ตามที่ฉันจินตนาการขึ้นมา

**นิ่มนวล Gentle**

**วันนี้ฉันจะฝึกฝนตนเองให้นิ่มนวล**

ฉันก้าวเดินบนพื้นดินด้วยความนิ่มนวล มองเห็นและเข้าใจแต่ไม่บังคับขู่เข็ญ ด้วยความรอบคอบและไม่พึ่งพิงเป็นอิสระ ฉันจึงสง่าผ่าเผยแม้ในชัยชนะและความพ่ายแพ้ ฉันเป็นอิสระจากความเป็นเจ้าของ ดังนั้นความง่ายดายในจิตใจจึงทำให้ความสัมพันธ์หวานชื่น ความภักดีต่อวิถีแห่งมนุษยธรรม เป็นหนทางสู่ความมีชีวิตชีวาและให้แรงบันดาลใจผู้อื่น เฉกเช่นกลิ่นหอมแห่งกุหลาบ จิตวิญญาณที่ไม่ถูกกระทบของฉันก็ให้กลิ่นหอมที่ถาวรเช่นกัน

**ผจญภัย Adventure**

**วันนี้ฉันจะวางแผนทำสิ่งที่ไม่เคยทำมาก่อน**

ความมหัศจรรย์ของการดำรงอยู่เติมเต็มชีวิตของฉัน ไม่มีที่ว่างเหลือสำหรับความกลัวหรือการพึ่งพิงในความสะดวกสบายเก่าๆ ฉันยินดีที่จะค้นหาบทบาทของตัวเองในละครชีวิตที่ยิ่งใหญ่ ภูเขาและหุบผาทอดตัวอยู่เบื้องหน้า บางครั้งปลอมตัวในรูปของเกม การละเล่น การงาน งานอดิเรกและแม้แต่ในรูปความสัมพันธ์ บางครั้งละเอียดอ่อน บางครั้งหยาบ บางครั้งก็กลมกล่อมหอมหวานเกินจะห้ามใจได้ ในการสำรวจแง่มุมใหม่ๆ ฉันท้าทายความคิดและภาพลักษณ์เก่าๆด้วยความเต็มใจ ฉันอยู่เหนือกาลเวลาและไม่มีทางแพ้

**บริสุทธิ์ใจ Pure hearted**

**วันนี้ฉันจะไปห้องแสดงผลงานศิลปะและเลือกภาพที่จะสื่อเข้าไปในจิตวิญญาณของฉัน**

ฉันรักที่จะเสวนากับความบริสุทธิ์ดั้งเดิมของจิตวิญญาณของฉันและเชื่อมโยงกับความบริสุทธิ์ในตัวผู้อื่น ฉันทำให้แสงแห่งความเคารพตนเองเปล่งประกาย การค้นพบความไร้เดียงสาในจิตวิญญาณสอนให้ฉันตระหนักถึงคุณธรรมของผู้คนที่รายรอบตัวฉัน ฉันเห็นทุกๆดวงวิญญาณเป็นดังเพชรที่แต่ละเหลี่ยมนั้นแสดงให้เห็นพลังหรือคุณสมบัติที่แตกต่างกัน แม้เมื่อเพชรนั้นจะถูกห่อหุ้มโดยความทรงจำอันหยาบกร้านรุนแรงและทำให้หมองมัว ฉันก็ยังคงมองหาประกายแห่งแสงที่จะบ่งบอกถึงตัวตนที่แท้จริง

**ปฏิบัติจริง Practical**

**วันนี้ฉันจะไม่เสียเวลากับเป้าหมายที่เป็นไปไม่ได้ และหาวิธีการใหม่ๆในการแก้ปัญหา**

เมื่อสมองปลอดโปร่ง ฉันทำสิ่งต่างๆสำเร็จลงได้ดี ฉันไม่ล้มเหลวกลางทางกับเป้าหมายที่เป็นไปไม่ได้และฉันมุ่งมั่นตั้งใจที่จะค้นหาวิธีการใหม่ๆเสมอ ในโลกแห่งความเป็นจริง ฉันสนุกในการค้นหาข้อเท็จจริงและทำมันให้สำเร็จ ฉันเป็นทหารผ่านศึกที่เอาชนะความยากลำบากต่างๆมาแล้ว มีความชำนาญในการใช้ศิลปะของการปรับตัวและการจัดลำดับความสำคัญของสิ่งต่างๆ ฉันจัดเรียงมุมมองแห่งความสำเร็จและติดปีกเพื่อทำงานใหม่ๆอย่างเบาสบาย

**เป็นศูนย์รวม Centered**

**วันนี้ฉันจะรวมพลังของตัวเอง ก่อนที่จะเริ่มต้นลงมือทำงาน**

ดุจกงล้อที่มีสมดุลติดตรึงอยู่กับดุมล้อ ฉันทรงตัวอยู่ที่จุดศูนย์กลางของตัวเองภายในโลกของฉัน ความคิดและความรู้สึกของฉันเปล่งประกายจากแกนภายในตัวฉัน ฉันยึดมั่นอยู่กับความเป็นจริง มั่นคงในตัวเองและเปิดใจให้กว้าง ฉันเห็นแง่คิดอื่นๆโดยไม่สูญเสียเอกลักษณ์ของตัวเอง ความเกี่ยวข้องกับผู้อื่นเต็มไปด้วยความเคารพ ฉันฟังเสียงจากภายในของฉันและเผ้าดูการกระทำของฉันที่ไหลไปจากจุดแห่งความสงบ

**เป็นสุข Happy**

**วันนี้ฉันจะยิ้มและยอมรับผู้คนที่เข้ามาในหนทางของฉัน**

ความสุขของการดำรงชีวิตอยู่ในหมู่ผู้คนที่ดีงามนั้นไหลรินไปทั่วสรรพางค์กายของฉัน วิญญาณแห่งโชคที่ดีงาม และความหวังอันสูงส่งก็หลั่งไหลเข้ามาสู่เลือดเนื้อของฉัน เพียงหนึ่งความคิดที่ชื่นชมยินดีก็สามารถเปลี่ยนวันทั้งวันของฉันได้ ความรู้สึกของฉันคือความปิติที่เกิดจากการได้แบ่งปันประสบการณ์ที่เป็นธรรมชาติและร่าเริงยินดี การปฏิสัมพันธ์ของฉันนั้นเต็มไปด้วยชีวิตชีวา ฉันดำรงอยู่ด้วยความเต็มเปี่ยมในหัวใจ

**เป็นอิสระ Free**

**วันนี้ฉันจะให้อภัยคนอื่นเต็มสมบูรณ์ร้อยเปอร์เซ็นต์**

จิตวิญญาณของฉันเป็นอิสระเหมือนบทเพลงที่ทุกตัวโน้ตไต่บันไดเสียงของท่วงทำนองเพลงอย่างเบาสบายราวกับบรรเลงในความสุข ไม่มีสิ่งใดดึงรั้งจิตใจ ไม่มีกำแพงใด สามารถบดบังความหวังฉันได้ ความคิดของฉันเป็นของฉันเอง ฉันมุ่งมั่นต่อการขจัดสิ่งกีดขวางและให้เกียรติต่อสิ่งที่ฉันเลือก ฉันเชื่อมโยงกับพระเจ้าเหมือนกับเทวดานางฟ้าที่สามารถพึ่งพิงตนเองได้จากภายในและก้าวออกไปอย่างไร้ขีดจำกัด

**พอใจ Content**

**วันนี้ฉันจะทำรายการสิ่งดีๆ10สิ่งในชีวิต**

ฉันเป็นสุขกับสิ่งที่ชีวิตหยิบยื่นให้ ด้วยความเข้าใจว่าชีวิตย่อมต้องมีการขึ้นและลง ฉันรู้และแน่ใจว่าฉันจะได้รับทุกสิ่งที่มีค่าดุจธารน้ำที่ไหลมาหล่อเลี้ยงอย่างไม่ขาดสาย ฉันเดินอยู่บนฝั่งของประสบการณ์ ได้สัมผัสความหลากหลายที่แสนจะมีความหมาย บางครั้งสมบัติที่ดูไร้ค่าก็ถูกพลิกกลับขึ้นมาเพื่อตรวจสอบอีกครั้ง ฉันเห็นคุณค่าแต่ละสิ่งไม่ว่าจะมีค่าหรือเก่าเก็บ ความพอใจในหนทางของการตระหนักรู้คือแรงบันดาลใจ ความมั่งคั่งจากภายใจเหล่านี้นำทางจิตวิญญาณของฉันให้เข้าไปสู่ความสัมพันธ์ของการให้และการยอมรับตัวเอง

**มองโลกในแง่ดี Positive**

**วันนี้ฉันจะเริ่มนิสัยใหม่ที่ดีงาม**

เมล็ดพันธุ์ของความคิดและการกระทำของฉันคือความหวัง ความปรารถนาดีต่อทุกดวงวิญญาณและทุกสิ่งในธรรมชาติ การมองโลกในแง่ดีของฉันสร้างบรรยากาศของความแน่นอนว่า ไม่ว่าจะเกิดอะไรขึ้น นั่นเป็นสิ่งที่ดีที่สุด ในที่สุดแล้วความจริงจะสะท้อนอยู่ในวิสัยทัศน์และสะท้อนให้เห็นความจริงใจของฉัน ฉันมีพลังงานมากมายเพื่อสร้างสรรค์และก้าวไปกับสิ่งต่างๆ แม้ฉันจะหลุดออกไปนอกเส้นทาง ฉันก็ยังคงรู้ว่าจะเชื่อและเดินด้วยความมั่นใจในวิถีที่ถูกต้องได้อย่างไร

**มีศักดิ์ศรี Dignified**

**วันนี้ฉันจะตื่นแต่เช้าตรู่และเฝ้าดูพระอาทิตย์ขึ้น**

ฉันสงบเย็นท่ามกลางการเปลี่ยนแปลง สง่างามและมั่นใจ ท่ามกลางผู้คนรอบข้าง ฉันทำตัวสบายๆในสภาพแวดล้อมของฉัน เช่นต้นไม้ที่หยั่งรากลึกสู่พื้นดินเพื่อหล่อเลี้ยงกิ่งก้านที่ให้ร่มเงา ฉันสอดคล้องกับการเปลี่ยนแปลงด้วยการรู้ว่าสิ่งนั้นเป็นวิธีการสำหรับอิสรภาพและการเติบโต มีจุดมุ่งหมายในวิถีทางของเวลาและเหตุการณ์และฉันทำงานกับจุดมุ่งหมายนั้นด้วยความยินดี ฉันเลือกที่จะมองเห็นสิ่งที่ดีที่สุดในตนเองและผู้อื่นเพื่อที่ฉันจะสามารถตอบสนองกับคุณธรรมด้วยคุณธรรม

**มีสัจจะ Truthful**

**วันนี้ฉันจะพูดสิ่งที่ฉันหมายความถึงจริงๆ**

ฉันตรงไปตรงมาและไม่มีอคติในสายสัมพันธ์กับสิ่งใด ไม่กลัวที่จะพูดถึงสิ่งที่อยู่ในหัวใจ เมื่อความรู้สึกขัดแย้งดึงฉันลงมา ฉันหาเวลาที่จะทำให้สิ่งเหล่านั้นกระจ่างการสื่อสารที่จริงแท้และสนองตอบได้ ด้วยการมองเห็นสิ่งต่างๆอย่างที่เป็นรวมทั้งตัวฉัน ฉันแสดงศักยภาพที่พระเจ้ามองเห็นในตัวฉัน ฉันรักความลับของจักรวาลเพราะสิ่งเหล่านั้นเปิดเผยตนเองในชีวิตของฉัน

**มีสัญชาตญาณ Intuitive**

**วันนี้ฉันจะไปห้องสมุดและเปิดโอกาสให้หนังสือสักเล่มค้นพบฉัน**

ฉันเข้าใจแต่ละจังหวะของเหตุการณ์ และปล่อยให้ความรู้สึกของฉันนำทางไป แก่นแท้ของทุกสิ่งที่อยู่ภายในบุคลิกภาพหรือสถานการณ์นั้นดึงดูดฉันอยู่อย่างเป็นธรรมชาติ ฉันไว้วางใจการชี้นำที่ละเอียดอ่อนจากเสียงภายในของฉันซึ่งไม่ถูกบดบังด้วยความตั้งใจและความคิดที่ธรรมดาใดๆ ความเชื่อมั่นของฉันถูกเติมด้วยพลังจากปัญญาแห่งความสุขุม ฉันเข้าใจความเกี่ยวเนื่องของทุกสิ่งที่ฉันริเริ่มขึ้นมา

**มุ่งมั่น Determined**

**วันนี้ฉันจะกำหนดทิศทางของฉันในตอนเช้าตรู่และเฝ้าแต่จดจำสิ่งนั้นเสมอ**

เด็ดเดี่ยวแต่ยืดหยุ่น เช่น แม่น้ำที่ไหลผ่าน สร้างเส้นทางของตนตลอดไป ฉันอุทิศทุ่มเทเพื่อความสำเร็จและการสิ้นสุดตามธรรมชาติ ไม่มีสิ่งใดที่ไม่สามารถบรรลุถึงสำเร็จได้ ไม่มีสิ่งใดที่คงอยู่อย่างถาวร ฉันก้าวไปด้วยความรักและความปรารถนาที่มุ่งตรงไปสู่จุดหมายปลายทางของฉัน ความตั้งใจของฉันแน่วแน่มั่นคง เป้าหมายของฉันชัดเจน

**ไม่ซับซ้อน Uncomplicated**

**วันนี้ฉันจะแยกแยะเสื้อผ้าและตำรับตำราของฉันและบริจาคสิ่งที่ฉันไม่ได้ใช้ประโยชน์อีกต่อไป**

ฉันเข้าถึงหัวใจของทุกสิ่งและฉันอยู่กับความเป็นจริงและรักษาไว้ซึ่งชีวิตที่เรียบง่าย ฉันปล่อยให้ปัญญาที่เป็นธรรมชาติเหมือนเด็กๆของฉันนำทางไปสู่หนทางที่ง่ายดายที่สุด ซึ่งทำให้ฉันเป็นผู้เรียนรู้ที่เป็นธรรมชาติ ฉันสามารถหัวเราะกับความผิดพลาดของตนเอง ขอบคุณความผิดนั้นที่ทำให้สิ่งต่างๆกระจ่างชัดและก้าวต่อไป ทุกๆวัน ฉันยินดีที่จะปล่อยวางจากบางสิ่ง สร้างพื้นที่ว่างในชีวิตของฉันสำหรับความคิดเห็นและประสบการณ์ใหม่ๆ ทุกๆวันฉันจดจำแก่นแท้ของตนเอง

**ยกย่อง Appreciative**

**วันนี้ฉันจะหาถ้อยคำเพื่อแสดงความยกย่องชื่นชมผู้อื่น**

ฉันชื่นชมกับการกระทำที่เต็มไปด้วยความเอื้อเฟื้อ ความตั้งใจที่บริสุทธิ์และพรสวรรค์ที่ได้นำมาใช้ เรื่องทั่วๆไปเช่น เสียงฝนตก ความขยันขันแข็งในสำนักงาน กลิ่นหอมของอาหาร เสียงร้องของเด็ก ทั้งหมดนี้เป็นสิ่งที่ต้องให้คุณค่าและความชื่นชมยินดี ฉันขอบคุณธรรมชาติที่เตือนฉันให้จดจำว่าแต่ละสิ่งมีวินัยและสับสนอลหม่านตามเวลาของตนอย่างไร ฉันสนุกสนานไปกับคุณค่าของทั้งสิ่งที่ซ่อนเร้นหรือมองเห็นได้ ซึ่งนั่นเป็นสิ่งที่ฉันต้องเผชิญอยู่ในแต่ละวัน

**ยืดหยุ่น Flexible**

**วันนี้ฉันจะเปิดใจรับความคิดและข้อแนะนำใหม่ๆ**

ฉันเป็นอิสระแต่ก็คงความระมัดระวัง สนุกสนานร่าเริงแต่คงความเยือกเย็น เข้มแข็งแต่คงความอ่อนโอนดุจดังต้นไผ่ ฉันตอบสนองอย่างง่ายดายและยังคงยึดมั่นในหลักการของตนเอง ฉันสามารถโน้มลงเมื่อเผชิญพายุ น้อมลงอย่างอ่อนโยนในสายลมอ่อนๆและยืดขึ้นหาดวงอาทิตย์เมื่อเพียงสายลมแผ่วเบามากระทบ ความยืดหยุ่นเป็นส่วนหนึ่งของแก่นสารสาระของฉัน เป็นเนื้อแท้ของการแสดงออกซึ่งความปิติยินดี

**เยือกเย็น Calm**

**วันนี้ฉันจะให้ความช่วยเหลือโดยไม่คาดหวังว่าจะได้รับการกล่าวถึง**

เพื่อที่ให้สอดคล้องกับจังหวะภายใน ฉันดึงเอาปัญญามาจากอดีตและปล่อยให้อนาคตกำหนดทิศทางรอบๆตัวฉัน จิตใจของฉันเป็นดั่งสถานที่ศักดิ์สิทธิ์ ที่ซึ่งลำแสงทองของพระอาทิตย์ทอดลงมาราวจะหยุดพักอยู่บนทางเดินในโบสถ์ใหญ่ ทุกสิ่งเป็นไปตามความเหมาะสม ฉันคงความเรียบง่ายอยู่ท่ามกลางความซับซ้อนสับสน มั่นใจในช่วงเวลาความปั่นป่วนและชัดเจนเมื่ออยู่ในท่ามกลางผู้คน

**เยียวยารักษา Healing**

**วันนี้ฉันจะซ่อมแซมบางสิ่งที่แตกหักเสียหายและนำกลับมาใช้ใหม่**

ฉันค่อยๆกลับคืนสู่ความสมดุลด้วยการหล่อเลี้ยงของน้ำพุแห่งความรัก จิตวิญญาณของฉันได้รับการชะล้างและดูแลเอาใจใส่ด้วยพลังเงียบของความนิ่ง เมื่อฉันโอบกอดความกว้างใหญ่ของพื้นที่ภายในตัวเอง ฉันจึงเข้าใจวัฏจักรของการเติบโตและการเสื่อมถอย ซึ่งนำพาฉันกลับไปสู่ความอิ่มเต็มดั้งเดิม จิตวิญญาณในแต่ละส่วนของฉัน ที่ไร้ตำหนิและอยู่ในสภาพดีคือกุญแจไปสู่ความสำเร็จ ฉันสำรวจตัวเองว่ามีอะไรที่ฉันจะอาสาทำให้ด้วยหัวใจที่เปิดกว้างและเชื่อมโยงกับจุดกำเนิดแห่งความบริสุทธิ์

**รัก Loving**

**วันนี้ฉันจะปรุงอาหารด้วยความใส่ใจและแบ่งปันให้กับผู้อื่น**

รักของฉันคือของขวัญที่ปราศจากการคาดหวัง ในที่พำนักที่ปลอดภัยของจิตวิญญาณนั้นไม่มีข้อแม้ใดๆเป็นพิเศษ กระแสชีวิตที่ลึกล้ำที่สุดของฉันก็คือการเสียสละความต้องการของตนเองเพื่อความสุขของผู้อื่น ฉันสอดแทรกความอบอุ่นนี้ลงไปในทุกสิ่งที่ทำด้วยหัวใจอันยิ่งใหญ่ ฉันสามารถรักตนเองและผู้อื่นได้อย่างเป็นธรรมชาติ ด้วยลักษณะเฉพาะตัวที่แตกต่างกัน ฉันรับฟังด้วยหัวใจและฟังเสียงหัวใจของผู้อื่น เพื่อทำให้ทุกคนเข้าใจถึงความน่ารักอย่างที่ฉันมองเห็นเขา

**รับผิดชอบ Responsible**

**วันนี้ฉันจะลงมือกระทำการขจัดสิ่งที่เป็นอุปสรรคออกไปจากชีวิต**

ฉันมีความมุ่งมั่นอย่างเต็มที่จึงรับประกันได้ว่าจะได้รับความร่วมมือ โรงละครโรงใหญ่ของชีวิตสอนให้ฉันรักษาสมดุลระหว่างความเป็นธรรมชาติกับความเชื่อถือไว้วางใจ ระหว่างความง่ายดายกับสิ่งที่ต้องระมัดระวัง ฉันให้ความสำคัญกับผลลัพธ์และผลกระทบที่มีต่อผู้อื่น ฉันใส่ใจในความเป็นอยู่ที่ดีของตนเพราะตระหนักว่าผู้อื่นจะได้รับประโยชน์จากทัศนคติที่ดีและโลกทัศน์ที่กว้างไกลของฉัน

**ร่วมมือ Cooperative**

**วันนี้ฉันจะยื่นมือเข้ามาเพื่อช่วยใครสักคน**

ฉันใจกว้างให้กับเวลาและพร้อมเสมอที่จะหาทางหล่อหลอมความสามารถพิเศษของตัวเองให้เกิดผลที่ดีงาม ด้วยความเต็มใจที่จะช่วยเหลือและรับความช่วยเหลือ ฉันใช้ไหวพริบปฏิภาณและการปรับเปลี่ยนที่เหมาะสมในความสัมพันธ์ ไม่มีข้อจำกัดใดๆสามารถขัดขวางฉันได้ ไม่ว่าจะร้อนหรือหนาว สว่างหรือมืด ฉันคือผู้ช่วยคนสวนในการแสวงหาหนทางไปสู่ความเติบโตที่สมบูรณ์ ดังนั้นด้วยการตระหนักว่าถึงเวลาแล้ว ฉันช่วยเชื่อมพลังหลากหลายต่างๆที่กวัดแกว่งฉวัดเฉวียนนั้นด้วยความใส่ใจ จนกระทั่งงานต่างๆนั้นเสร็จสิ้นลง

**รอบรู้ Wise**

**วันนี้ฉันจะจัดสรรเวลาสำหรับตัวเองและผู้อื่นให้สมดุลกัน**

ไม่มีสิ่งใดทำให้ฉันประหลาดใจ ฉันรู้ว่าความซับซ้อนมีรากเหง้ามาจากความเรียบง่ายและรู้ว่าทุกสิ่งมีตอนเริ่มต้นตอนกลางและตอนจบ จุดจบสุดท้ายคือบทนำสู่การเริ่มต้นและดังนั้นฉันจึงไม่คาดเดาสิ่งที่จะเกิดขึ้นต่อไปในอนาคต ฉันจะทำต่อเมื่อได้สังเกตการณ์ รับฟังและยอมรับ เมื่องานนั้นเสร็จสิ้น ฉันก้าวออกมาและปล่อยให้ทุกสิ่งเป็นไปตามวิถี

**ละวาง Detached**

**วันนี้ฉันจะพักผ่อนให้อย่างเต็มที่ตามสิทธิ์ที่ฉันควรจะได้รับ**

รักโดยไม่ยึดติด ข้องแวะโดยไม่พึ่งพิง ฉันมองเห็นทุกสิ่งตามสภาพที่เป็นจริง ฉันเป็นตัวฉันซึ่งเป็นอิสระจากความ คาดหวังของผู้อื่น ฉันเคารพในความสอดคล้องของการกระทำของผู้คนรอบข้างฉัน เพราะพวกเขาเผยความมั่งคั่งของชีวิตโดยที่ไม่ได้ถูกการกำหนดใดๆจากฉัน เปรียบเหมือนแสงอาทิตย์ที่เปลี่ยนรูปทรงไปตามผืนดินที่เคลื่อนผ่านไป ฉันปราศจากอคติและเห็นการณ์ไกล เปิดใจรับโอกาสและความคิดเห็นใหม่ๆที่ผ่านเข้ามา

**ไว้วางใจ Trusting**

**วันนี้ฉันจะปล่อยให้ผู้คนทำสิ่งต่างๆตามวิธีการของเขาเอง**

ฉันรู้ว่าการขึ้น-ลงของชีวิตนั้นเป็นโอกาสในการสร้างศรัทธาต่อการเดินทางที่ต้องฝ่าฟัน ฉันพร้อมรับกับทุกสิ่งที่จะเข้ามาในชีวิต บางครั้งการที่เรามองไปยังอนาคตก็เปรียบเสมือนความพยายามที่จะมองลงไปสู่ความลึกของสายน้ำที่ไหลเชี่ยว แทนที่จะใช้กำลังในการต่อสู้และต้านกับกระแสน้ำ ฉันเลือกที่จะว่ายให้เร็วขึ้นไปพร้อมกับกระแสน้ำนั้น เหตุการณ์ต่างๆนำพาฉันไป และเพิ่มเติมในส่วนที่ขาดหายไปของประสบการณ์ของฉัน เติมเต็มเป้าหมายที่จะกลับมาเพียบพร้อมสมบูรณ์ของฉัน ฉันขอบคุณผู้คนที่ช่วยให้ฉันตระหนักรู้และเข้าใจถึงความแข็งแกร่งของฉันเอง

**ให้อภัย Forgiving**

**วันนี้ฉันจะให้อภัยตนเองในทุกๆสิ่ง**

ฉันสามารถมองข้ามสถานการณ์เฉพาะหน้า จัดการความทุกข์โศกเดิมๆ ทำให้ตัวเองเป็นอิสระและหลุดพ้นจากความคิดในอดีตที่ผ่านไปแล้ว เรียนรู้จากประสบการณ์ในอดีต และก้าวต่อไปด้วยการสัมผัสรับรู้ถึงคุณค่าและความถ่อมตนจากภายใน การให้คุณค่ากับความซื่อสัตย์และคำสัญญานั้น ทำให้ฉันค่อยๆปล่อยวางและสามารถทำให้ผู้อื่นเปลี่ยนแปลงได้เช่นกัน มีมุมมองใหม่ๆ มีการเติบโตใหม่ๆ และนั่นคือการเริ่มต้นใหม่ของชีวิต

**ศรัทธาต่อตนเอง Faithful**

**วันนี้ฉันจะไว้วางใจอย่างที่สุดในสิ่งที่ตัวเองตัดสินใจ**

ด้วยความซื่อสัตย์และจริงใจต่อคำพูดของตนเอง ฉันจึงมั่นคงในการมองสิ่งต่างๆอย่างทะลุปรุโปร่ง มีความหนักแน่นยิ่งใหญ่อยู่ในแก่นแท้ของชีวิต เพราะฉันอุทิศตัวให้กับการเปลี่ยนแปลงตนเอง ด้วยความมั่นใจและแน่วแน่ในเป้าหมาย ฉันท้าทายกับความสงสัยและความยากลำบาก ฉันมองหาโลกทัศน์ที่กว้างไกลและมองเห็นถึงความเชื่อมโยงของชีวิตและความรัก ด้วยตระหนักในความรักของพระเจ้า ฉันให้คำสัญญาในความเงียบที่จะทำให้โลกเป็นสถานที่ที่ดีขึ้น

**สงบ Peaceful**

**วันนี้ฉันจะเฝ้าตรึกตรอง**

ด้วยความสงบเงียบอย่างยิ่ง ฉันเฝ้าสังเกตความเคลื่อนไหวของจิตใจและตอบรับความสงบที่เกิดขึ้นภายใน มีความสอดคล้องกลมกลืนในความคิด ความรู้สึก และการละวางของฉัน จิตใจของฉันเป็นเหมือนกระจก เปรียบดังเช่นทะเลสาบที่เงียบสงบสะท้อนให้เห็นความเคลื่อนไหวที่สับสนวุ่นวายของชีวิตประจำวัน แต่ภายในระดับที่ลึกล้ำที่สุด ยังมีการทำงานอยู่อย่างต่อเนื่อง ซึ่งช่วยให้ฉันสามารถคงอยู่ได้อย่างสงบเยือกเย็นและแจ่มใส ฉันอิ่มเอิบอยู่กับความเยือกเย็นของพลังนี้

**สดชื่นแจ่มใส Cheerful**

**วันนี้ฉันจะสนุกสนานกับความจริงที่ว่าเราทั้งหมดแตกต่างกัน**

ฉันมีชีวิตที่เบาสบายและแบ่งปันให้ผู้อื่น ความร่าเริงน่ารักท่วมท้นอยู่ในความรู้สึกของฉัน ทำให้ความยากลำบากเป็นเพียงแค่เกมที่ทดสอบความสามารถของฉันเท่านั้น ฉันมีความใส่ใจอย่างเต็มเปี่ยมต่อความเป็นอยู่ที่ดีของผู้อื่น เหมือนธารน้ำที่ไหลไปอย่างสม่ำเสมอ ซึ่งกระตุ้นฉันให้มองเห็นความเป็นไปได้อย่างชัดเจนและมั่นใจ ฉันรู้สึกถึงอนาคตที่ดี

**สม่ำเสมอ Constant**

**วันนี้ฉันจะตรงเวลา**

ชีวิตที่ดำเนินไปโดยไม่มีการต่อต้านสิ่งใด ฉันย่อมมีความมั่นคงโดยธรรมชาติ การเดินทางภายในของฉันสะท้อนให้เห็นได้จากการผันผ่านไปของฤดูกาล จากเวลาที่นิ่งสงบและจากเวลาที่มีการแบ่งปัน มีการผลิดอกออกผลในห้วงเวลาที่ผ่านไป ด้วยความแน่วแน่ตั้งใจ ด้วยการเป็นที่ไว้วางใจ ด้วยการมีความจริงแท้ ฉันไม่ถูกหลอกลวงด้วยสิ่งที่ได้มาเพียงชั่วคราว ท่ามกลางการขึ้นลงของโชคลาภ ความมั่งคั่งและสุขพลานามัย จิตใจของฉันมุ่งไปสู่การเดินทางซึ่งต่อเนื่อง เติมเต็มตัวเองและทำตัวเองให้ใหม่อยู่เสมอ

**สร้างสรรค์ Creative**

**วันนี้ฉันจะตั้งคำถามใหม่ๆเพื่อที่จะได้รับคำตอบใหม่ๆ**

ฉันสร้างจินตนาการเพื่อเป็นแนวทางใหม่โดยใช้รากฐานของอดีต สู่การเปลี่ยนแปลงในปัจจุบัน และเพื่อทำให้เกิดแรงบันดาลใจต่ออนาคต ฉันทำให้จิตใจว่างเปล่าจากความคิดที่ธรรมดา ด้วยการรับรู้ถึงสิ่งสร้างที่กำลังจะเกิดขึ้นและ ฉันค่อยๆผลักดันอย่างนุ่มนวล นำพาให้เกิดการพัฒนาไปสู่แสงแห่งความสำเร็จ ความหวานชื่นในการเพียรพยายามให้เกิดความเด่นพิเศษนี้คือคุณค่าที่เกิดจากความรับผิดชอบและความรักทั้งหมดของฉัน ด้วยความพากเพียรและความคิดริเริ่ม ฉันเป็นนักผจญภัยในทุกๆวันของวันใหม่

**ให้กำลังใจ Resourceful**

**วันนี้ฉันจะเรียงร้อยบทกวี**

ฉันเปิดเผยวิธีที่จะปลดปล่อยศักยภาพที่ซ่อนเร้นอยู่ การมอบหัวใจให้ผู้อื่นนั่นจะเป็นกุญแจที่ทำให้เราพบสิ่งเหล่านั้นเสมอ แม้ว่าจะต้องขุดลึกลงไปจนถึงก้นบึ้ง ฉันรู้ว่ากระเป๋าที่ใส่คำตอบของการแก้ไขปัญหาจะไม่มีวันว่างเปล่า คำตอบสำหรับปัญหาหนักอกที่เหมือนไม่มีทางออกจะปรากฏออกมาเหมือนเงื่อนงำปริศนาที่มีคำอธิบายแสนง่ายอย่างไม่น่าเชื่อ ด้วยนิสัยช่างประดิษฐ์คิดค้นและช่างจินตนาการ ฉันลื่นไหลไปกับชีวิตอย่างอ่อนโยนดุจสายลม

**หล่อเลี้ยง Nurturing**

**วันนี้ฉันจะกันเวลาไว้สำหรับการเล่น**

ด้วยความสม่ำเสมอในการดูแลและให้คุณค่า ฉันพร้อมที่จะเปิดหนทางให้ความรักและการสร้างสรรค์นำพา ฉันหล่อเลี้ยงและให้กำลังใจเหมือนพ่อแม่หัดให้ลูกเดิน เหมือนศิลปินที่ปั้นแต่งความคิดจนเสร็จสิ้นเป็นผลงานที่ยิ่งใหญ่ เหมือนพยาบาลที่ประคบประหงมคนไข้จนหายดี ด้วยการฟัง มองดูและแบ่งปัน บ่อยครั้งที่ฉันได้ให้ด้วยความอบอุ่นของความอ่อนโยนและประสบการณ์

**อารมณ์ขัน Sense of Humour**

**วันนี้ฉันจะเรียนรู้คำใหม่และนำมาใช้**

เหตุการณ์แปลกๆและผลลัพธ์ที่ไม่คาดฝัน ทำให้จิตวิญญาณมีความสุขและทำให้คืนวันสว่างไสว บางครั้งฉันก็ปรับเปลี่ยนอารมณ์อย่างฉับพลันเหมือนเด็กที่อยู่ในอารมณ์แห่งความปิติ ฉันมีความสุขในการแบ่งปันเสียงหัวเราะกับผู้อื่น ฉันมีสายตาที่จะมองเห็นคุณธรรมที่ซ่อนเร้นอยู่ และมองเห็นคุณค่าที่ประเมินไม่ได้ ด้วยความรักในความแตกต่าง ฉันจึงรักทั้งความสว่างและเงามืด ฉันพร้อมจะมองเห็นความไม่ธรรมดาที่เชื่อมโยงระหว่างความจริงกับความเท็จที่เกิดขึ้นอยู่บ่อยๆ

**อดกลั้น Patient**

**วันนี้ฉันจะหยุดความรีบเร่งวุ่นวายรอบๆตัวและตรวจสอบดูว่าสิ่งใดกำลังขับเคลื่อนฉันอยู่**

ฉันปล่อยให้การกระทำของฉันให้ผลตามเวลาที่ถูกต้อง ฉันเป็นชาวสวนในวิถีของชีวิตที่ไม่กระหายจะได้รับผลก่อนเวลาอันควร เมื่อไรก็ตามที่มีพายุ ฉันจะตระเตรียมทำงานอย่างรอบคอบและปล่อยให้เหตุการณ์คลี่คลายตามจังหวะที่เหมาะสม โอกาสที่เป็นสุขเป็นแรงบันดาลใจให้ฉันลิ้มรสแต่ละขณะโดยไม่เร่งรีบที่จะก้าวต่อไป ด้วยการรู้ว่าเวลาใดควรรอ ฉันปล่อยให้อนาคตเปิดเผยตนเองอย่างอ่อนโยน

**อดทน Tolerant**

**วันนี้ฉันจะเก็บภาพที่ยิ่งใหญ่ไว้ในใจ**

ฉันมีความเป็นผู้ใหญ่ที่จะปล่อยวางความคาดหวังและมีความรักที่จะให้ได้ต่อไป ทั้งนี้ยิ่งกว่าการอดทนต่อเคราะห์กรรม ฉันใช้ทรัพยากรภายในที่ลึกล้ำมากำหนดทิศทางของตัวเอง พลังแห่งความทนทานและการฟื้นฟูร่วมทางไปกับฉันในเหตุการณ์ที่ล่อแหลมที่สุดประดุจเสื้อคลุมตัวโปรดที่ฉันเอาติดตัวไปไม่ว่าฉันจะไปที่ไหน ฉันกลับคืนสู่สภาพปกติและอนุโลมให้กับความเปลี่ยนแปลง ประสบความรุ่งเรืองจากเกมที่เล่นนั้น

**อ่อนหวาน Sweet**

**วันนี้ฉันจะติดต่อกับเพื่อนเก่าทางจดหมายหรือไม่ก็โทรศัพท์ถึงเขาเพื่อกล่าวคำทักทาย**

ความอาทรที่ปราศจากความเห็นแก่ตัวของญาติผู้ใหญ่ วิธีการแบ่งปันที่ไร้เดียงสาของเด็ก การคิดอย่างทันต่อเหตุการณ์ของมิตร หรือการช่วยเหลือที่ไม่ได้คาดหวังจากเพื่อนร่วมงาน ทั้งหมดล้วนแล้วแต่มาจากน้ำใสใจจริง ทำให้คิดถึงคำอุทานที่กล่าวไว้ว่า คุณนั้นช่างอ่อนหวานนัก ฉันจึงมุ่งมั่นที่จะทำให้การเป็นอยู่ของฉันเป็นเหมือนอากาศที่สดชื่นของพลังความดีที่ต้อนรับอย่างปลอบประโลม ด้วยการตระหนักว่ามีความดีในทุกสิ่ง ฉันจึงมองข้ามมุมมืดนั้นไป ความรู้สึกเพลิดเพลินใจเกิดจากความสามารถที่จะให้ได้เสมอ